KIRJALLINEN KYSYMYS E-1513/01 esittäjä(t): Gabriele Stauner (PPE-DE) komissiolle. Euroopan petostentorjuntaviraston OLAFin henkilöstötaulukko.



Virallinen lehti nro 350 E , 11/12/2001 s. 0175 - 0175



KIRJALLINEN KYSYMYS E-1513/01 esittäjä(t): Gabriele Stauner (PPE-DE) komissiolle (21. toukokuuta 2001) Aihe: Euroopan petostentorjuntaviraston OLAFin henkilöstötaulukko Vuoden 2001 talousarviossa lisättiin selvästi Euroopan petostentorjuntaviraston OLAFin käytettävissä olevien ura-alueeseen A kuuluvien virkojen kokonaismäärää. Samalla muutettiin vakituisten virkojen ja määräaikaisten virkojen välistä lukumääräistä suhdetta. Vakituisten virkojen määrää vähennettiin 83:sta 53:een, kun taas määräaikaisten virkojen määrä nousi 15:stä 61:een. Tämän taustalla oli budjettivallan käyttäjän toivomus siitä, että jäsenvaltioiden olisi helpompi rekrytoida jäsenvaltioiden omista asiaa koskevista valvontaelimistä yleisiä syyttäjiä ja virkamiehiä, jotka tulevat parhaiten kyseeseen määräaikaisiin virkoihin. Vakituisten virkojen vähentämisen haluttiin myös johtavan siihen, että OLAF pääsee eroon virkamiehistä, jotka oli siirretty OLAFiin aiemmasta petostentorjuntayksiköstä UCLAFista ja jotka eivät enää vastanneet viraston vaatimuksia. 1. Kuinka monta vakituista tai määräaikaista virkamiestä OLAFissa työskenteli 1. tammikuuta 2001? Entä 1. toukokuuta 2001? 2. Milloin henkilöstösääntöjen 41 artiklassa mainittu menettely käynnistettiin niiden virkamiesten vapauttamiseksi tehtävistään, joita virkojen vähentäminen koski? 3. Kuinka montaa virkamiestä 41 artiklan 2 kohdan mukaisesti vahvistettava luettelo koskee, ja mihin palkkaluokkaan he kuuluvat? Milloin heidät vapautettiin/vapautetaan tehtävistään? Michaele Schreyerin komission puolesta antama vastaus (24. heinäkuuta 2001) Vuoden 2000 talousarviossa budjettivallan käyttäjä myönsi Euroopan petostentorjuntavirastolle (OLAF) 224 virkaa tai tointa, joista 83 on A-ura-alueen vakinaisia virkoja ja 15 saman ura-alueen väliaikaisia toimia. OLAFissa oli 31. joulukuuta 2000 yhteensä 153 virkamiestä ja toimihenkilöä, joista 71 oli A-ura-alueen virkamiehiä. Vuoden 2001 talousarviossa OLAFin virkojen ja toimien määrä korotettiin 300:aan. Vakinaisten virkojen määrää A-ura-alueella vähennettiin 83:sta 53:een eli tuolloin palveluksessa olleiden A-virkamiesten määrää pienemmäksi. OLAFin A-ura-alueen virkojen ja toimien yhteismäärää korotettiin. Korotukseen sisältyy väliaikaisten toimien lisääminen 98:sta 114:ään. Myös komission vakinaisten virkojen kokonaismäärää lisättiin erityisesti A-ura-alueella. Komission mielestä ei ole edellytyksiä soveltaa henkilöstösääntöjen 41 artiklaa OLAFissa työskenteleviin virkamiehiin. Henkilöstösääntöjen 41 artiklan mukaan tehtävistään on vapautettu virkamies, jota koskee hänen toimielimessään tapahtunut virkojen määrän vähentäminen. Euroopan petostentorjuntaviraston (OLAF) tutkimuksista 25 päivänä toukokuuta 1999 annettujen Euroopan parlamentin ja neuvoston asetuksen (EY) N:o 1073/1999 ja neuvoston asetuksen (Euratom) N:o 1074/1999(1) 13 artiklan mukaan viraston henkilöstön lukumäärä ilmoitetaan komission henkilöstötaulukon liitteessa. Koska OLAF ei ole yhteisön toimielin, ei 41 artiklaa komission käsityksen mukaan voida tässä yhteydessä soveltaa sen enempää OLAFiin kuin komissioonkaan, koska kummankaan virkamäärää ei vuoden 2001 talousarviossa vähennetä. (1) EYVL L 136, 31.5.1999.